               EUROPSKA KOMISIJA
            Bruxelles, 7.3.2022.
            COM(2022) 88 final
            2022/0062(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u Međunarodnoj pomorskoj organizaciji na 105. sjednici Odbora za pomorsku sigurnost i 46. sjednici Odbora za pojednostavljivanje formalnosti o donošenju rezolucije o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77), i izmjena Konvencije o olakšavanju međunarodnog pomorskog prometa (FAL)

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije na 105. sjednici Odbora za pomorsku sigurnost Međunarodne pomorske organizacije (105. sjednica MSC-a), koja se održava od 20. do 29. travnja 2022., i na 46. sjednici Odbora za pojednostavljivanje formalnosti Međunarodne pomorske organizacije (46. sjednica FAL-a), koja se održava od 9. do 13. svibnja 2022.

               Na 104. sjednici MSC-a bilo je predviđeno donošenje rezolucije MSC-a na 105. sjednici MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149 (77).

               Na 45. sjednici FAL-a bilo je predviđeno donošenje izmjena Konvencije o olakšavanju međunarodnog pomorskog prometa na 46. sjednici FAL-a.

               2.Kontekst prijedloga

               2.1.Konvencija o Međunarodnoj pomorskoj organizaciji

               Konvencijom o Međunarodnoj pomorskoj organizaciji (IMO) osnovan je IMO. IMO služi kao forum za suradnju u području regulative i prakse u pogledu tehničkih pitanja svih vrsta koja utječu na pomorski promet u međunarodnoj trgovini. Uz to, cilj mu je poticati opće prihvaćanje najviših mogućih standarda u pitanjima pomorske sigurnosti, učinkovitosti navigacije i sprečavanja i kontrole onečišćenja mora s brodova, uz promicanje ravnopravnih uvjeta te rješavati povezana administrativna i pravna pitanja.

               Konvencija je stupila na snagu 17. ožujka 1958.

               Sve države članice stranke su Konvencije. Unija nije stranka Konvencije.

               Sve države članice stranke su Konvencije o olakšavanju međunarodnog pomorskog prometa (FAL), donesene 9. travnja 1965., a na snazi od 5. ožujka 1967. Unija nije stranka Konvencije FAL.

               2.2.Međunarodna pomorska organizacija

               Međunarodna pomorska organizacija (IMO) specijalizirana je agencija Ujedinjenih naroda nadležna za sigurnost i zaštitu pomorskog prometa te sprečavanje pomorskog onečišćenja s brodova. To je globalna institucija koja postavlja standarde sigurnosti, zaštite i utjecaja na okoliš u međunarodnom pomorskom prometu. Glavna joj je uloga stvaranje pravednog i djelotvornog, univerzalno prihvaćenog i univerzalno primijenjenog regulatornog okvira za pomorski sektor.

               U IMO se mogu učlaniti sve države, što su već učinile sve države članice EU-a. Odnosi između EU-a i IMO-a posebno se temelje na Dogovoru za suradnju i međusobnu pomoć Međuvladine pomorske savjetodavne organizacije (IMCO) i Komisije Europskih zajednica iz 1974.

               Odbor za pomorsku sigurnost IMO-a sastoji se od svih članica IMO-a i sastaje najmanje jedanput godišnje. Razmatra sva pitanja iz djelokruga Organizacije koja se odnose na navigacijska pomagala, gradnju i opremu plovila, broj članova posade u pogledu sigurnosti, pravila za sprečavanje sudara, postupanje s opasnim teretom, postupke i zahtjeve koji se odnose na pomorsku sigurnost, hidrografske podatke, brodske dnevnike i navigacijske zapise, istraživanje pomorskih nesreća, spašavanje te sva druga pitanja koja izravno utječu na pomorsku sigurnost.

               Odbor za pojednostavljivanje formalnosti IMO-a sastoji se od svih članica IMO-a i sastaje najmanje jedanput godišnje. Bavi se pitanjima olakšavanja međunarodnog pomorskog prometa, uključujući dolazak, boravak i odlazak brodova, osoba i tereta iz luka. Odbor se bavi i elektroničkim poslovanjem, uključujući koncept jedinstvenog sučelja, te nastoji osigurati postizanje prave ravnoteže između regulative i olakšavanja međunarodne pomorske trgovine.

               Odbor za pomorsku sigurnost IMO-a i Odbor za pojednostavljivanje formalnosti IMO-a osiguravaju instrumente za izvršavanje svih dužnosti koje im povjeravaju Konvencija IMO-a, Skupština IMO-a ili Vijeće IMO-a, kao i svih dužnosti iz prethodno navedenog djelokruga koje im mogu biti dodijeljene bilo kojim drugim međunarodnim instrumentom ili u okviru njega, a koje je IMO prihvatio. Odluke Odbora za pomorsku sigurnost i Odbora za pojednostavljivanje formalnosti te njihovih pomoćnih tijela donose se većinom glasova članova.

               2.3.Predviđeni akt Odbora za pomorsku sigurnost IMO-a

               MSC na 105. sjednici od 20. do 29. travnja 2022. treba donijeti nacrt rezolucije MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojim se revidira rezolucija MSC.149(77).

               Svrha je predviđene rezolucije poboljšati izvedbene norme za prenosive dvosmjerne VHF radiotelefonske uređaje za plovila za preživljavanje donesene u skladu s rezolucijom MSC.149.(77).

               2.4.Predviđeni akt Odbora za pojednostavljivanje formalnosti IMO-a

               Predviđeno je da FAL na 46. sjednici od 9. do 13. svibnja 2022. donese izmjene Konvencije FAL. Svrha je predviđenih izmjena preispitati i ažurirati Prilog Konvenciji FAL kako bi bio usklađeniji sa zahtjevima Uredbe (EU) 2019/1239 i dogovorenim poslovnim pravilima za provedbu te uredbe, posebice propisivanjem obveznog elektroničkog prijenosa putem jedinstvenog sučelja, izbjegavanjem ponavljanja podatkovnih elemenata, sprečavanjem upotrebe papirnatih obrazaca za prijenos informacija i odricanjem od zahtjeva za ručni potpis.

               3.Stajalište koje treba zauzeti u ime Unije

               3.1.Rezolucija MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77)

               Pododbor za navigaciju, komunikaciju te traganje i spašavanje na svojoj se 8. sjednici (8. sjednica NCSR-a), koja se održala virtualno od 19. travnja do 23. travnja 2021., složio s nacrtom rezolucije MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojim se revidira rezolucija MSC 149(77), u cilju njegova odobrenja na 104. sjednici MSC-a i donošenja na 105. sjednici MSC-a.

               Izmjene su odobrene na 104. sjednici MSC-a, a u stavku 12.8.2.9. izvješća s te sjednice (MSC 104/18) navodi se da je donošenje tih izmjena previđeno za 105. sjednicu MSC-a.

               Na 8. sjednici NSCR-a stajalište Unije bilo je da podrži prijedloge CIRM-a (NCSR 8/6/2) i Japana (NCSR 8/6/4) za izmjenu Rezolucije MSC.149(77) o izvedbenim normama za prenosive dvosmjerne VHF radiotelefonske uređaje za plovila za preživljavanje kako bi se uzelo u obzir jedinstveno tumačenje dogovoreno na 7. sjednici NCSR-a i predložilo da dokument NCSR 8/6/4 (Japan) bude osnova za izmjenu rezolucije.

               Unija bi trebala podržati te izmjene jer će se njima poboljšati izvedbene norme za prenosive dvosmjerne VHF radiotelefonske uređaje za plovila za preživljavanje donesene Rezolucijom MSC 149(77) tako što će se olakšati modernizacija Svjetskog pomorskog sustava za pogibelj i sigurnost (GMDSS) i uključiti jedinstveno tumačenje datuma valjanosti baterija u prenosivim dvosmjernim VHF radiotelefonskim uređajima za plovila za preživljavanje.

               3.2.Izmjene Konvencije o olakšavanju međunarodnog pomorskog prometa (FAL)

               FAL je na svojoj 42. sjednici odobrio novi dokument o „Preispitivanju i ažuriranju Priloga Konvenciji FAL” s ciljem jačanja odredaba povezanih s elektroničkim prijenosom informacija kako bi se uključila jasna obveza za javna tijela da uvedu jedinstveno sučelje i načelo jedinstvenog prijavljivanja te propišu obveznu upotrebu Zbirke IMO-a za olakšavanje i elektroničko poslovanje kako bi se osigurala usklađenost definicija podataka, pojasnile funkcije obrazaca FAL u kontekstu elektroničkog prijenosa i odustalo od zahtjeva za ručni potpis. Novi dokument uključen je u FAL-ov dvogodišnji dnevni red za razdoblje 2018.–2019. i u privremeni dnevni red 43. sjednice FAL-a, s 2021. kao ciljnom godinom dovršetka. U tom je pogledu na 42. sjednici FAL-a odlučeno da se pod koordinacijom Francuske osnuje Skupina za korespondenciju o preispitivanju i ažuriranju Priloga Konvenciji FAL te je ta država članica upućena da pokrene preispitivanje Priloga Konvenciji FAL i nacrta izmjena za daljnje razmatranje na 43. sjednici FAL-a.

               Na 43. sjednici FAL-a podržan je rad Skupine za korespondenciju te je odlučeno, među ostalim:

               ·preporučena praksa za uspostavu jedinstvenog sučelja trebala bi postati standard,

               ·definicija jedinstvenog sučelja trebala bi biti opća,

               ·Zbirka IMO-a ne bi trebala biti dio Priloga Konvenciji FAL, nego bi se na nju trebalo samo upućivati,

               ·u popis posade ne bi trebalo upisivati obvezu posjedovanja vize (ako je potrebna) za dopust na kopnu,

               ·osnivanje nacionalnih odbora za pojednostavljivanje formalnosti trebalo bi ostati preporučena praksa,

               ·potrebne su daljnje rasprave o tome trebaju li se podatkovni elementi navedeni u Prilogu Konvenciji FAL i dalje navoditi prema formalnosti ili bi u Dodatku trebalo navesti holistički popis.

               Odbor je također podržao ponovnu uspostavu skupine za korespondenciju o preispitivanju i ažuriranju Priloga Konvenciji FAL, pod koordinacijom Francuske.

               Na 44. sjednici FAL-a odobrena je upotreba konsolidiranog glavnog popisa podataka u Dodatku Prilogu Konvenciji FAL te dogovoreno spajanje, u jedan standard, postojećih standarda povezanih sa zahtjevima za autentifikaciju za svaku od deklaracija u Prilogu Konvenciji FAL. Osim toga, Odbor je podržao ponovnu uspostavu skupine za korespondenciju o preispitivanju i ažuriranju Priloga Konvenciji FAL pod koordinacijom Francuske te se složio da se ciljna godina dovršetka produlji do 2023.

               Predviđene izmjene Priloga Konvenciji FAL odobrene su na 45. sjednici FAL-a, a u stavku 4.17. izvješća s te sjednice (FAL 45/22) navodi se da je donošenje tih izmjena previđeno za 46. sjednicu FAL-a.

               Stajalište Unije na 42. sjednici FAL-a bilo je da se podrži prijedlog Turske (FAL 42/14) o novom dokumentu o „Preispitivanju i ažuriranju Priloga Konvenciji FAL”. Usto, odluke donesene na 43., 44. i 45. sjednici FAL-a bile su u skladu sa stajalištima Unije.

               Stoga bi Unija trebala podržati te izmjene jer će na temelju njih Prilog Konvenciji FAL postati usklađeniji sa zahtjevima Uredbe (EU) 2019/1239 i dogovorenim poslovnim pravilima za provedbu te uredbe, posebice propisivanjem obveznog elektroničkog prijenosa putem jedinstvenog sučelja, izbjegavanjem ponavljanja podatkovnih elemenata, sprečavanjem upotrebe papirnatih obrazaca za prijenos informacija i odricanjem od zahtjeva za ručni potpis.

               3.3.Relevantno zakonodavstvo EU-a i nadležnost EU-a

               3.3.1.Rezolucija MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77)

               Prenosivi dvosmjerni VHF radiotelefonski uređaji za plovila za preživljavanje obuhvaćeni su Direktivom 2014/90/EU o pomorskoj opremi jer su navedeni kao točka 5.17. Provedbene uredbe Komisije (EU) 2021/1158 оd 22. lipnja 2021. o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2020/1170
                  1
               . U Provedbenoj uredbi (EU) 2021/1158 upućuje se na Rezoluciju IMO-a MSC.149(77) o donošenju revidiranih izvedbenih normi za prenosive dvosmjerne VHF radiotelefonske uređaje za plovila za preživljavanje.

               Stoga će izvedbene norme za prenosive dvosmjerne VHF radiotelefonske uređaje za plovila za preživljavanje, koje se trebaju donijeti na 105. sjednici MSC-a, utjecati na zahtjeve koji se primjenjuju na temelju Direktive 2014/90/EU.

               3.3.2.Izmjene Konvencije o olakšavanju međunarodnog pomorskog prometa (FAL)

               Direktivom 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ
                  2
                (dalje u tekstu „Direktiva o službenom postupku prijave”) žele se pojednostavniti i uskladiti administrativni postupci koji se primjenjuju u pomorskom prometu, i to uvođenjem obveze elektroničkog prijenosa informacija i pojednostavnjivanjem službenih postupaka prijave. Člankom 7. Direktive od država članica Unije zahtijeva se da prihvate obrasce FAL za obavljanje službenog postupka prijave. U članku 2. točki (c) Direktive „obrasci FAL” definirani su kao „standardizirani obrasci, kako je predviđeno u Konvenciji FAL”. Osim toga, popis obrazaca FAL nalazi se u dijelu B Priloga Direktivi 2010/65/EU.

               EU je 2019. donio Uredbu (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU
                  3
                (dalje u tekstu „Uredba o europskom okružju jedinstvenog pomorskog sučelja”). Ta je uredba stupila na snagu, ali se primjenjuje tek od 15. kolovoza 2025. Unutar tog novog okvira poduzimaju se važni koraci prema daljnjem smanjenju administrativnog opterećenja i povećanju učinkovitosti i privlačnosti pomorskog prometa. Predviđa se stvaranje europskog okružja jedinstvenog pomorskog sučelja sa zajedničkim skupom podataka, usklađenim sučeljima za prijave i primjenom načela jedinstvenog prijavljivanja. Skup podataka za europsko okružje jedinstvenog pomorskog sučelja („skup podataka EMSWe-a”) definiran je u članku 2. stavku 8. Uredbe kao „cjeloviti popis elemenata podataka koji proizlaze iz obveza prijave”. Obveze prijave uvrštene su u Prilog Uredbi i uključuju sve obrasce FAL u njegovu dijelu B. Nadalje, u članku 3. stavku 3. trećem podstavku Uredbe navodi se sljedeće: „Pri procjeni toga treba li elemente podataka uključiti u skup podataka EMSWe-a Komisija u obzir uzima sigurnosna pitanja kao i načela Konvencije FAL, odnosno načelo da se zahtijeva samo prijava ključnih informacija te da se broj stavki svodi na minimum.”.

               Stoga će izmjene Priloga Konvenciji FAL koje se trebaju donijeti na 46. sjednici FAL-a utjecati na primjenu prethodno navedenih pravila Direktive 2010/65/EU i, od datuma početka njezine primjene, Uredbe (EU) 2019/1239.

               3.3.3.Nadležnost EU-a

               Rezolucija MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77), utjecala bi na pravo Unije, posebno na primjenu Direktive 2014/90/EU.

               Izmjene Priloga Konvenciji FAL utjecale bi na pravo Unije, posebno na primjenu Direktive 2010/65/EU i, od datuma početka njezine primjene, Uredbe (EU) 2019/1239.

               Unija stoga ima isključivu nadležnost na temelju zadnjeg dijela rečenice članka 3. stavka 2. UFEU-a i stoga je neophodno utvrditi stajalište Unije o aktima kojima se donose ovdje navedene izmjene.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tog tijela ili stranka tog sporazuma
                  4
               .

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  5
               .

               4.1.2.Primjena na ovaj predmet

               Odbor za pomorsku sigurnost IMO-a i Odbor za pojednostavljivanje formalnosti IMO-a tijela su osnovana na temelju sporazuma, i to Konvencije o Međunarodnoj pomorskoj organizaciji.

               Akti koje ta dva odbora IMO-a trebaju donijeti akti su koji proizvode pravne učinke. Predviđenim aktima namjena je da presudno utječu na sadržaj sljedećeg zakonodavstva Unije:

               –Direktivu 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ jer su prenosivi dvosmjerni VHF radiotelefonski uređaji za plovila za preživljavanje obuhvaćeni tom direktivom s obzirom na to da se navode kao točka 5.17. Provedbene uredbe Komisije (EU) 2021/1158 o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2020/1170,

               –Direktivu 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ i, od datuma početka njezine primjene, Uredbu (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (Uredba o europskom okružju jedinstvenog pomorskog sučelja) jer se u članku 7. Direktive od država članica Unije zahtijeva da prihvate obrasce FAL za obavljanje službenog postupka prijave, a u članku 3. Uredbe (EU) 2019/1239 navodi sljedeće: „Pri procjeni toga treba li elemente podataka uključiti u skup podataka EMSWe-a Komisija u obzir uzima sigurnosna pitanja kao i načela Konvencije FAL, odnosno načelo da se zahtijeva samo prijava ključnih informacija te da se broj stavki svodi na minimum.”.

               Stoga bi donošenje

               –rezolucije MSC-a o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77)

               i izmjena

               –Priloga Konvenciji o olakšavanju međunarodnog pomorskog prometa (FAL)

               utjecalo na pravo Unije, posebno na Direktivu 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ; Direktivu 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ; te, od datuma početka njezine primjene, Uredbu (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (Uredba o europskom okružju jedinstvenog pomorskog sučelja).

               Predviđenim aktima ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na pomorski promet. Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9. UFEU-a.

               2022/0062 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Međunarodnoj pomorskoj organizaciji na 105. sjednici Odbora za pomorsku sigurnost i 46. sjednici Odbora za pojednostavljivanje formalnosti o donošenju rezolucije o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77), i izmjena Konvencije o olakšavanju međunarodnog pomorskog prometa (FAL)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija o Međunarodnoj pomorskoj organizaciji („IMO”) stupila je na snagu 17. ožujka 1958.

               (2)IMO je specijalizirana agencija Ujedinjenih naroda nadležna za sigurnost i zaštitu pomorskog prometa te sprečavanje onečišćenja mora i atmosferskog onečišćenja s brodova. Sve države članice Unije članice su IMO-a. Unija nije članica IMO-a.

               (3)U skladu s člankom 28. stavkom (b) Konvencije o Međunarodnoj pomorskoj organizaciji Odbor za pomorsku sigurnost osigurava instrumente za izvršavanje svih dužnosti koje mu u skladu s tom Konvencijom povjerava Skupština IMO-a ili Vijeće IMO-a, kao i svih dužnosti obuhvaćenih područjem primjene tog članka koje mogu biti dodijeljene Odboru za pomorsku sigurnost u okviru bilo kojeg drugog međunarodnog instrumenta, a koje je IMO prihvatio.

               (4)U skladu s člankom 48. točkom (a) Konvencije o IMO-u Odbor za pojednostavljivanje formalnosti može donijeti izmjene Konvencije o olakšavanju međunarodnog pomorskog prometa („Konvencija FAL”)
                  6
               . Sve države članice stranke su Konvencije FAL. Unija nije stranka te konvencije.

               (5)Predviđeno je da Odbor za pomorsku sigurnost na svojoj 105. sjednici od 20. do 29. travnja 2022. odobri rezoluciju o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77).

               (6)Predviđeno je da Odbor za pojednostavljivanje formalnosti na svojoj 46. sjednici od 9. do 13. svibnja 2022. donese izmjene Priloga Konvenciji FAL.

               (7)Primjereno je utvrditi stajalište koje treba zauzeti u ime Unije na 105. sjednici Odbora za pomorsku sigurnost jer će predviđena rezolucija tog odbora o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77), moći presudno utjecati na sadržaj prava Unije, konkretno na Direktivu 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ
                  7
               .

               (8)Donošenjem rezolucije Odbora za pomorsku sigurnost o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77), poboljšale bi se prethodno donesene izvedbene norme za te uređaje. Unija bi stoga trebala podržati rezoluciju jer je namijenjena olakšavanju modernizacije Svjetskog pomorskog sustava za pogibelj i sigurnost (GMDSS) i uključivanju jedinstvenog tumačenja datuma valjanosti baterija u prenosivim dvosmjernim VHF radiotelefonskim uređajima za plovila za preživljavanje.

               (9)Primjereno je utvrditi stajalište koje treba zauzeti u ime Unije na 46. sjednici Odbora za pojednostavljivanje formalnosti jer će predviđene izmjene Priloga Konvenciji FAL moći presudno utjecati na sadržaj prava Unije, konkretno na Direktivu 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ
                  8
                te, od datuma početka njezine primjene, na Uredbu (EU) 2019/1239 Europskog parlamenta i Vijeća od 20. lipnja 2019. o uspostavi europskog okružja jedinstvenog pomorskog sučelja i stavljanju izvan snage Direktive 2010/65/EU (Uredba o europskom okružju jedinstvenog pomorskog sučelja)
                  9
               .

               (10)Izmijenjeni Prilog Konvenciji FAL bio bi usklađeniji sa zahtjevima Uredbe (EU) 2019/1239 i dogovorenim poslovnim pravilima za provedbu te uredbe, što bi se posebice postiglo propisivanjem obveznog elektroničkog prijenosa putem jedinstvenog sučelja, izbjegavanjem ponavljanja podatkovnih elemenata, sprečavanjem upotrebe papirnatih obrazaca za prijenos informacija i odricanjem od zahtjeva za ručni potpis.

               (11)Stajalište Unije izražavaju države članice Unije koje su članice Odbora za pomorsku sigurnost IMO-a i Odbora za pojednostavljivanje formalnosti IMO-a, djelujući zajednički,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 105. sjednici Odbora za pomorsku sigurnost Međunarodne pomorske organizacije („IMO”) jest složiti se s donošenjem rezolucije tog odbora o izvedbenim normama za prenosive dvosmjerne VHF radiotelefonske uređaje za plovila za preživljavanje, kojom se revidira rezolucija MSC.149(77).

               Članak 2.

               Stajalište koje treba zauzeti u ime Unije na 46. sjednici Odbora za pojednostavljivanje formalnosti IMO-a jest složiti se s donošenjem izmjena Priloga Konvenciji o olakšavanju međunarodnog pomorskog prometa („Konvencija FAL”).

               Članak 3.

               1.Stajalište iz članka 1. izražavaju države članice Unije koje su članice Odbora za pomorsku sigurnost IMO-a, djelujući zajednički.

               2.Stajalište iz članka 2. izražavaju države članice Unije koje su članice Odbora za pojednostavljivanje formalnosti IMO-a, djelujući zajednički.

               Članak 4.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 254, 16.7.2021., str. 1.

                     (2)

                        SL L 283, 29.10.2010., str. 1.

                     (3)

                        SL L 198, 25.7.2019., str. 64.

                     (4)

                        Predmet C-399/12 Njemačka protiv Vijeća (OIV), ECLI:EU:C:2014:2258, točka 64.

                     (5)

                        Predmet C-399/12 Njemačka protiv Vijeća (OIV), ECLI:EU:C:2014:2258, točke 61.–64.

                     (6)

                        Konvencija FAL stupila je na snagu 5. ožujka 1967.

                     (7)

                        SL L 257, 28.8.2014., str. 146.

                     (8)

                        SL L 283, 29.10.2010., str. 1.

                     (9)

                        SL L 198, 25.7.2019., str. 64.


               EUROPSKA KOMISIJA
            Bruxelles, 7.6.2021.
            COM(2021) 274 final
            2021/0133(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Zajedničkom odboru EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u
            (Tekst značajan za EGP)

               OBRAZLOŽENJE

               1.Predmet prijedloga

               Prijedlog se odnosi na odluku o utvrđivanju stajališta koje treba zauzeti u ime Unije u Zajedničkom odboru EGP-a u vezi s predviđenim donošenjem odluka Zajedničkog odbora o izmjenama Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u.

               2.Kontekst prijedloga

               2.1.Sporazum o EGP-u

               Sporazumom o Europskom gospodarskom prostoru („Sporazum o EGP-u”) jamče se jednaka prava i obveze na unutarnjem tržištu za građane i gospodarske subjekte u EGP-u. Njime se predviđa uvođenje zakonodavstva EU-a kojim su obuhvaćene četiri slobode u 30 država EGP-a koje čine države članice EU-a, Norveška, Island i Lihtenštajn. Osim toga, Sporazum o EGP-u obuhvaća suradnju u drugim važnim područjima kao što su istraživanje i razvoj, obrazovanje, socijalna politika, okoliš, zaštita potrošača, turizam i kultura, zajednički poznatima kao „neizravne i horizontalne” politike. Sporazum je stupio na snagu 1. siječnja 1994. Europska unija zajedno sa svojim državama članicama stranka je Sporazuma.

               2.2.Zajednički odbor EGP-a

               Zajednički odbor EGP-a nadležan je za upravljanje Sporazumom o EGP-u. Odbor je forum za razmjenu mišljenja povezanih s funkcioniranjem Sporazuma o EGP-u. Odluke donosi konsenzusom.  U skladu s Ugovorom iz Lisabona Europska služba za vanjsko djelovanje odgovorna je za koordinaciju pitanja EGP-a na strani EU-a.

               2.3.Predviđeni akt Zajedničkog odbora EGP-a

               Zajednički odbor EGP-a treba donijeti dvije odluke Zajedničkog odbora EGP-a („predviđene akte”) o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u.

               Svrha dvaju predviđenih akata jest uključiti u Sporazum o EGP-u Uredbu (EU) 2018/1971 o osnivanju Tijela europskih regulatora za elektroničke komunikacije (BEREC)
                  1
                te Direktivu (EU) 2018/1972 o Europskom zakoniku elektroničkih komunikacija (preinaka).

               Predviđeni akti bit će obvezujući za stranke u skladu s člancima 103. i 104. Sporazuma o EGP-u.

               3.Stajalište koje treba zauzeti u ime Unije

               Europska služba za vanjsko djelovanje (ESVD) u suradnji sa službama Komisije Vijeću na donošenje podnosi nacrte odluka Zajedničkog odbora EGP-a koji predstavljaju stajalište Unije. ESVD se nada da će ih moći što prije iznijeti u Zajedničkom odboru EGP-a.

               Sadržaj i priroda nacrta priloženih odluka Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               Priložene odluke Zajedničkog odbora EGP-a sadržavaju, među ostalim, sljedeće prilagodbe.

               3.1.Prilagodbe Uredbe (EU) 2018/1971 o osnivanju Tijela europskih regulatora za elektroničke komunikacije (BEREC) – odluka Zajedničkog odbora EGP-a u Prilogu 1.

               Uvod

               U skladu s međuinstitucijskim ustrojem Sporazuma o EGP-u Nadzorno tijelo EFTA-e obavlja nadzorne ovlasti Komisije u stupu EFTA-e te će posljedično odražavati nadzorne ovlasti Komisije propisane Uredbom (EU) 2018/1971 (Uredba o BEREC-u) i Direktivom (EU) 2018/1972 (Direktiva o Europskom zakoniku elektroničkih komunikacija
                  2
               ) u stupu EFTA-e.

               Uredbom o BEREC-u i Direktivom o Europskom zakoniku elektroničkih komunikacija utvrđuje se niz zadaća BEREC-a kojima se nastoji osigurati dosljedna provedba regulatornog okvira za elektroničke komunikacije. S obzirom na to da BEREC ima važnu ulogu u primjeni Uredbe o BEREC-u i Direktive o Europskom zakoniku elektroničkih komunikacija, Uredba i Direktiva o Europskom zakoniku elektroničkih komunikacija neodvojivo su povezane. Ta veza prenesena je i u dva nacrta odluka Zajedničkog odbora kojima se Direktiva i Uredba o BEREC-u uključuju u Sporazum o EGP-u. Važno je zajedno ispitati ta dva nacrta odluka Zajedničkog odbora EGP-a kako bi se razumio cjelokupni ustroj u kontekstu EGP-a.

               Nacrt odluke Zajedničkog odbora EGP-a (u Prilogu 1.) sadržava tri različita skupa prilagodbi koje će se predstaviti u nastavku: načine sudjelovanja država EFTA-e u BEREC-u (odjeljak B), prilagodbe u pogledu odnosa između Nadzornog tijela EFTA-e i BEREC-a (odjeljak C), druge prilagodbe koje se odnose na sudjelovanje država EFTA-e u BEREC-u (odjeljak D) te opće prilagodbe koje se obično primjenjuju u kontekstu EGP-a (odjeljak E).

               Načini sudjelovanja država EFTA-e u BEREC-u

               BEREC je osnovan Uredbom (EZ) br. 1211/2009 i Uredbom (EU) 2018/1971 kako bi doprinio razvoju i boljem funkcioniranju unutarnjeg tržišta elektroničkih komunikacijskih mreža i usluga nastojeći osigurati dosljednu provedbu regulatornog okvira za elektroničke komunikacije. U Uredbi se prepoznaje i poželjnost postizanja takvih ciljeva u kontekstu EGP-a te se navodi da bi BEREC-ov Odbor regulatora, radne skupine i upravni odbor trebali biti otvoreni za sudjelovanje nacionalnih regulatornih tijela država EFTA-e koje su članice EGP-a kako bi se dodatno proširila dosljedna provedba regulatornog okvira za elektroničke komunikacije na Island, Lihtenštajn i Norvešku.
                  3

               U skladu s člankom 101. Sporazuma o EGP-u:

               „1. Stručnjaci iz država EFTA-e pridružuju se radu odbora koji nisu obuhvaćeni člankom 81. [tj. programskih odbora] ni člankom 100. [tj. komitoloških odbora] kad je to potrebno radi dobrog funkcioniranja ovog Sporazuma.

               Ti su odbori navedeni u Protokolu 37. Načini takvog udruživanja utvrđeni su mjerodavnim sektorskim protokolima i prilozima koji se bave predmetnim pitanjem.

               2. Zajednički odbor EGP-a može izmijeniti Protokol 37. ako se ugovornim strankama čini da takvo udruživanje treba protegnuti na druge odbore koji imaju slične značajke.”
                  4

               BEREC nije komitološki odbor niti je osnovan u skladu s nekim programom. Kao forum za suradnju među regulatorima BEREC spada u kategoriju „ostalih odbora” u smislu članka 101. Sporazuma o EGP-u koji su navedeni u Protokolu 37. U skladu s tom odredbom [N]ačini [...] udruživanja utvrđeni su mjerodavnim sektorskim [... prilogom] koji se bav[i] predmetnim pitanjem. Takvi načini uvedeni su u priloge (Sporazumu o EGP-u) ispod relevantne točke, a prethodi im uvodna rečenica koja glasi Načini pridruživanja država EFTA-e u skladu s člankom 101. Sporazuma (vidjeti npr. odluke Zajedničkog odbora EGP-a br. 192/2014, br. 18/2013, br. 92/2010 i br. 10/2004). Takvi načini ne smatraju se „tekstom prilagodbe” jer njihova svrha nije mijenjanje pravila sadržanih u aktu uključenom u Sporazum o EGP-u, nego prema potrebi njihovo dopunjavanje kako bi se osiguralo dobro funkcioniranje pridruživanja.

               Načinima pridruživanja propisuje se da nacionalna regulatorna tijela država EFTA-e koje su članice EGP-a u potpunosti sudjeluju u radu BEREC-ova Odbora regulatora, radnih skupina BEREC-a i upravnog odbora Ureda BEREC-a; nacionalna regulatorna tijela država EFTA-e koje su članice EGP-a imaju ista prava i obveze kao druga nacionalna regulatorna tijela EU-a, osim u pogledu prava glasa, ali ne mogu predsjedati BEREC-ovim Odborom regulatora i upravnim odborom Ureda BEREC-a. Međutim, nacionalna regulatorna tijela država EFTA-e koje su članice EGP-a mogu predsjedati radnim skupinama. Nacionalna regulatorna tijela država EFTA-e koje su članice EGP-a zastupljena su na odgovarajućoj razini u skladu s odredbama Uredbe o BEREC-u (vidjeti članak 7. Uredbe o BEREC-u). Sudjelovanje nacionalnih regulatornih tijela EFTA-e ključno je za poticanje regulatorne konvergencije.

               Načinima se, osim toga, propisuje da će BEREC i Ured BEREC-a pomagati nacionalnim regulatornim tijelima država EFTA-e koje su članice EGP-a i Nadzornom tijelu EFTA-e.

               Prilagodbe u pogledu odnosa između Nadzornog tijela EFTA-e i BEREC-a

               U prilagodbama iz točke (a) podtočaka i. i ii. navodi se da BEREC treba pomagati Nadzornom tijelu EFTA-e i savjetovati ga te na njegov zahtjev izdavati smjernice.

               Budući da nacionalna regulatorna tijela država EFTA-e koje su članice EGP-a nemaju pravo glasa u BEREC-u, u prilagodbi iz točke (a) podtočke iii., kojom se članku 4. dodaje novi stavak 1.a, propisuje se da BEREC stajališta nacionalnih regulatornih tijela država EFTA-e koje su članice EGP-a zasebno bilježi pri izdavanju mišljenja u skladu s člankom 4. stavkom 1., točkom (c) podtočkama i. i ii. Uredbe. To se posebno odnosi na mišljenja o nacrtima mjera nacionalnih regulatornih tijela država EFTA-e koje su članice EGP-a u skladu s člancima 32. i 33. Direktive o Europskom zakoniku elektroničkih komunikacija i na mišljenja o prekograničnim sporovima u skladu s člankom 27. Direktive o Europskom zakoniku elektroničkih komunikacija.

               U skladu s prilagodbom iz točke (a) podtočke v. Nadzorno tijelo EFTA-e mora u najvećoj mogućoj mjeri uzeti u obzir sve smjernice, mišljenja, preporuke, zajednička stajališta i najbolju praksu koje donese BEREC.

               Druge prilagodbe koje se odnose na sudjelovanje država EFTA-e u BEREC-u

               Ured BEREC-a je tijelo EU-a s pravnom osobnosti
                  5
                i agencija koja pruža potporu BEREC-u. U skladu s prethodnim uključivanjem osnivačkih dokumenata agencija EU-a
                  6
                u Sporazum o EGP-u, sudjelovanje država EFTA-e u aktivnostima Ureda BEREC-a uređeno je prilagodbama Uredbe o BEREC-u. Budući da Ured BEREC-a ne obavlja nikakve zadaće u pogledu politike u svoje ime, to je sudjelovanje prilično administrativne prirode.

               U skladu s prilagodbom (e) Uredbe o BEREC-u države EFTA-e koje su članice EGP-a financijski će doprinijeti sredstvima Ureda BEREC-a sudjelovanjem u subvenciji Unije. U skladu s prethodnom praksom taj financijski doprinos utvrdit će se u skladu s postupcima sadržanima u članku 82. stavku 1. točki (a) Sporazuma o EGP-u.

               U skladu s člankom 12. stavkom 2. točkom (a) i člankom 82. stavkom 3. točkom (a) Uvjeta zaposlenja ostalih službenika EU-a uobičajeno se zapošljava privremeno odnosno ugovorno osoblje pod uvjetom da su građani države članice EU-a, osim ako tijelo za imenovanje odluči drukčije. Prilagodbom (f) stoga se omogućuje široko odstupanje za državljane država EFTA-e koje su članice EGP-a, koje bi trebalo smatrati prihvatljivima pod istim uvjetima kao i državljane EU-a.

               U članku 12. stavku 2. točki (e), članku 82. stavku 3. točki (e) i članku 85. stavku 3. Uvjeta zaposlenja ostalih službenika EU-a upućuje se na članak 55. stavak 1. UEU-a o jezicima Unije. Prilagodbom (f) nadalje se predviđa da Ured BEREC-a u vezi sa svojim osobljem službene jezike iz članka 129. stavka 1. Sporazuma o EGP-u smatra jezicima Unije.

               Konačno, prilagodbom (g) predviđa se da države EFTA-e koje su članice EGP-a primjenjuju iste povlastice i imunitete kao i države članice EU-a u odnosu na Ured BEREC-a i njegovo osoblje, kako je opisano u Protokolu (br. 7.) priloženom UEU-u i UFEU-u.

               Ostale prilagodbe

               U skladu s člankom 7. Sporazuma o EGP-u, samo akti koji su uključeni u Sporazum obvezujući su za države EFTA-e. Stoga je upućivanje na pravo Unije u članku 4. stavku 4. prilagođeno kako bi se uzelo u obzir da je u kontekstu EGP-a referentni pravni okvir Sporazum o EGP-u (prilagodba iz točke (a) podtočke iv.).

               Kako bi se olakšala dosljedna provedba pravila EGP-a, u prilagodbama (b) i (d) Uredbe predviđa se da je zajedno s Komisijom u Odboru regulatora BEREC-a i u upravnom odboru zastupljeno i Nadzorno tijelo EFTA-e. Za razliku od Komisije Nadzorno tijelo EFTA-e neće imati pravo glasa u upravnom odboru.

               Prilagodbom (c) članka 13. stavka 3. prilagođava se tekst kako bi se Nadzornom tijelu EFTA-e omogućilo sudjelovanje u radnim skupinama koje osniva Odbor regulatora BEREC-a. Kao što je slučaj s Komisijom, Nadzorno tijelo EFTA-e ne može sudjelovati u radnim skupinama koje su osnovane radi obavljanja zadaća iz članka 4. stavka 1. točke (c) podtočke ii. Uredbe.

               Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije nije uključena u Sporazum o EGP-u. Prilagodbom (h) članka 36. nastoji se osigurati da se svi dokumenti koje pripremi BEREC ili Ured BEREC-a u vezi s državama EFTA-e koje su članice EGP-a obrađuju u skladu s tom uredbom. Ista je prilagodba obično predviđena za agencije u kojima sudjeluju države EFTA-e koje su članice EGP-a.

               Prilagodbom (i) prilagođava se tekst članka 40. stavka 2. kako bi se u odgovarajućoj odredbi odrazila uloga Nadzornog tijela EFTA-e i pojasnilo da bi se u kontekstu EGP-a upućivanje na „pravo Unije i nacionalno pravo” trebalo tumačiti kao upućivanje na „Sporazum o EGP-u i nacionalno pravo”.

               Prilagodbom (j) prilagođava se tekst članka 41. stavka 1. točke (a) kako bi se Nadzornom tijelu EFTA-e omogućio jednak pristup informacijskom i komunikacijskom sustavu kao Komisiji, što je važno za osiguravanje dobre suradnje i dosljedne provedbe regulatornog okvira za elektroničke komunikacije.

               3.2.Prilagodbe Direktive (EU) 2018/1972 o Europskom zakoniku elektroničkih komunikacija (preinaka) – odluka Zajedničkog odbora EGP-a u Prilogu 2.

               Direktivom se nastoji stvoriti unutarnje tržište elektroničkih komunikacija unutar EU-a te se njome zamjenjuju direktive 2002/19/EZ, 2002/20/EZ, 2002/21/EZ i 2002/22/EZ, koje su uključene u Prilog XI. Sporazumu o EGP-u. EU je istovremeno s donošenjem Direktive donio novu Uredbu (EU) 2018/1971 o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a).

               Direktivom se utvrđuje niz zadaća BEREC-a kojima se nastoji osigurati dosljedna provedba regulatornog okvira za elektroničke komunikacije. S obzirom na to da BEREC ima važnu ulogu u primjeni Uredbe i Direktive, Uredba o BEREC-u i Direktiva neodvojivo su povezane. Ta veza prenesena je i u dva nacrta odluka Zajedničkog odbora EGP-a kojima se Direktiva i Uredba o BEREC-u uključuju u Sporazum o EGP-u, a koja su priložena ovom Nacrtu odluke Vijeća. Važno je zajedno ispitati ta dva nacrta odluka Zajedničkog odbora EGP-a kako bi se razumio cjelokupni ustroj u kontekstu EGP-a.

               Jedna od važnih zadaća dodijeljenih BEREC-u jest izdavanje, prema potrebi, mišljenja o mjerama nacionalnih regulatornih tijela i prekograničnim sporovima (članci 27., 32. i 33. Direktive). Za potrebe Sporazuma o EGP-u nacrtom odluke Zajedničkog odbora EGP-a u pogledu Uredbe utvrđuju se načini sudjelovanja nacionalnih regulatornih tijela država EFTA-e koje su članice EGP-a u BEREC-u. Osim toga, propisuje se i da se stajališta nacionalnih regulatornih tijela država EFTA-e koje su članice EGP-a o mišljenjima BEREC-a bilježe zasebno te da Nadzorno tijelo EFTA-e mora u najvećoj mogućoj mjeri uzeti u obzir sve smjernice, mišljenja, preporuke, zajednička stajališta i najbolju praksu koje je donio BEREC. Nadalje, nacrt odluke Zajedničkog odbora EGP-a sadržava još neke potrebne prilagodbe u kontekstu EGP-a.

               Nacrtom odluke Zajedničkog odbora EGP-a kojim se Direktiva uključuje predviđaju se druge prilagodbe Direktive koje su potrebne s obzirom na Sporazum o EGP-u.

               Pravo Unije / Sporazum o EGP-u (prilagodba (a))

               U skladu s člankom 7. Sporazuma o EGP-u, samo akti koji su uključeni u Sporazum obvezujući su za države EFTA-e. Stoga se mora prilagoditi upućivanje na pravo Unije kako bi se uzelo u obzir da je u kontekstu EGP-a referentni pravni okvir Sporazum o EGP-u.

               Mišljenja Skupine za politiku radiofrekvencijskog spektra (prilagodba (b))

               U skladu s prilagodbom (b) članka 28., Nadzorno tijelo EFTA-e nadležno je donositi odluke upućene državama EFTA-e.

               U prilagodbi se, osim toga, predviđa da bi Nadzorno tijelo EFTA-e trebalo u najvećoj mogućoj mjeri uzeti u obzir mišljenje RSPG-a. Tako se osigurava da Nadzorno tijelo EFTA-e pri obavljanju svoje zadaće u odnosu na države EFTA-e, u skladu sa strukturom Sporazuma o EGP-u koja se sastoji od dva stupa, izvodi zaključke na temelju istog stručnog znanja kao Komisija.

               Nadalje, u slučajevima koji se odnose i na države EFTA-e i na države članice EU-a, Nadzorno tijelo EFTA-e i Komisija trebaju surađivati radi postizanja dogovora o odlukama za rješavanje prekograničnih štetnih smetnji.

               Upućivanje na članak 267. UFEU-a / članak 34. Sporazuma o Nadzornom tijelu i sudu (prilagodba (c))

               Prilagodbom (c) prilagođava se pravni okvir u pogledu sudova u državama EFTA-e tako što se upućivanje na članak 267. UFEU-a zamjenjuje upućivanjem na članak 34. Sporazuma država EFTA-e o uspostavi Nadzornog tijela i suda.

               Određivanje transnacionalnih tržišta (prilagodba (d))

               Tekst prilagodbe predložen u nacrtu odluke Zajedničkog odbora EGP-a odgovara onome što je trenutačno predviđeno prilagodbom (d) u skladu s Direktivom 2002/21/EZ (vidjeti točku 5.cl u Prilogu XI. Sporazumu o EGP-u) u pogledu načina suradnje Nadzornog tijela EFTA-e i Komisije.

               Upućivanje na „Povelju” (prilagodba (e))

               Povelja Europske unije o temeljnim pravima instrument je primarnog prava EU-a koji nije obvezujuć za zemlje koje nisu države članice i nije relevantan u kontekstu Sporazuma o EGP-u. Stoga se prilagodbom (g) Direktive prilagođava upućivanje na Povelju sadržano u članku 100. stavku 1. tako da se upućuje na „temeljna prava i opća načela Sporazuma o EGP-u”, a upućivanja u članku 100. stavku 2. tako da se upućuje na „temeljna prava”.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”.
                  7

               4.1.2.Primjena na ovaj predmet

               Zajednički odbor EGP-a je tijelo osnovano na temelju sporazuma, i to Sporazuma o EGP-u. Akt koji je Zajednički odbor EGP-a pozvan donijeti predstavlja akt koji proizvodi pravne učinke. Predviđeni akt bit će u skladu s člancima 103. i 104. Sporazuma o EGP-u obvezujući prema međunarodnom pravu.

               Predviđenim aktom ne dopunjuje se niti mijenja institucionalni okvir sporazuma. Stoga je postupovnopravna osnova za predloženu odluku članak 218. stavak 9. UFEU-a u vezi s člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               4.2.Materijalnopravna osnova

               4.2.1.Načela

               Materijalnopravna osnova za odluke na temelju članka 218. stavka 9. UFEU-a u vezi s člankom 1. stavkom 2. Uredbe Vijeća br. 2894/94 prvenstveno ovisi o materijalnopravnoj osnovi pravnih akata EU-a koje treba uključiti u Sporazum o EGP-u.

               4.2.2.Primjena na ovaj predmet

               Glavni cilj i sadržaj predviđenih akata odnose se na usklađivanje zakonodavstava pa je materijalnopravna osnova predložene odluke članak 114. UFEU-a.

               4.3.Zaključak

               Pravna osnova za predloženu odluku trebao bi biti članak 114. u vezi s člankom 218. stavkom 9. UFEU-a i člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               5.Objava predviđenog akta

               S obzirom na to da će se aktima Zajedničkog odbora EGP-a izmijeniti Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokol 37. (koji sadrži popis predviđen člankom 101.) uz Sporazum o EGP-u, primjereno ga je nakon donošenja objaviti u Službenom listu Europske unije.

               2021/0133 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Zajedničkom odboru EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s njegovim člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o europskom gospodarskom prostoru
                  8
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  9
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokol 37. (koji sadrži popis predviđen člankom 101.) uz Sporazum o EGP-u.

               (3)Uredbu (EU) 2018/1971 Europskog parlamenta i Vijeća
                  10
                treba uključiti u Sporazum o EGP-u.

               (4)Da bi Sporazum o EGP-u dobro funkcionirao, Protokol 37. uz Sporazum o EGP-u treba proširiti tako da uključuje Tijelo europskih regulatora za elektroničke komunikacije (BEREC) osnovano Uredbom (EU) 2018/1971.

               (5)Da bi se osigurala dosljedna provedba regulatornog okvira za elektroničke komunikacije u okviru područja primjene Sporazuma o EGP-u, nacionalna regulatorna tijela država EFTA-e u potpunosti će sudjelovati u radu Odbora regulatora BEREC-a, radnih skupina BEREC-a i upravnog odbora Ureda BEREC-a, osim što neće imati pravo glasa. Stajališta nacionalnih regulatornih tijela država EFTA-e zasebno će se zabilježiti kad BEREC izda mišljenje. Nadzorno tijelo EFTA-e u najvećoj će mogućoj mjeri uzeti u obzir mišljenja koja je donio BEREC.

               (6)Direktiva (EU) 2018/1972 Europskog parlamenta i Vijeća
                  11
                treba se uključiti u Sporazum o EGP-u.

               (7)S učinkom od 21. prosinca 2020. Direktivom (EU) 2018/1972 stavljaju se izvan snage direktive 2002/19/EZ, 2002/20/EZ, 2002/21/EZ i 2002/22/EZ, koje su uključene u Sporazum o EGP-u i koje se stoga trebaju isključiti iz Sporazuma o EGP-u s učinkom od 21. prosinca 2020.

               (8)Prilog XI. Sporazumu o EGP-u i Protokol 37. uz Sporazum o EGP-u trebalo bi stoga na odgovarajući način izmijeniti.

               (9)Stajalište Unije u Zajedničkom odboru EGP-a trebalo bi se stoga temeljiti na nacrtu odluke Zajedničkog odbora EGP-a utvrđenom u Prilogu ovoj Odluci,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u Zajedničkom odboru EGP-a o predloženoj izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u temelji se na nacrtima odluka Zajedničkog odbora EGP-a priloženima ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                        Za Vijeće

                        Predsjednik

                     (1)

                        Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009, SL L 321, 17.12.2018., str. 1.

                     (2)

                        SL L 321, 17.12.2018., str. 36.

                     (3)

                        Vidjeti uvodnu izjavu 34. Uredbe (EU) 2018/1971.

                     (4)

                        U posljednjih dvadeset i pet godina države EFTA-e koje su članice EGP-a povezane su s različitim tijelima EU-a u skladu s tom odredbom. Potpuni popis takvih tijela nalazi se u ažuriranoj verziji Protokola 37. Vidjeti
                  ovdje
                  .

                     (5)

                        Članak 2. stavak 1. Uredbe o BEREC-u.

                     (6)

                        Popis agencija EU-a u kojima sudjeluju države EFTA-e i odluka Zajedničkog odbora EGP-a kojima se njihove osnivačke uredbe uključuju u Sporazum o EGP-u dostupan je na
                  http://www.efta.int/eea/eu-agencies
                  .

                     (7)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (8)

                        SL L 305, 30.11.1994., str. 6.

                     (9)

                        SL L 1, 3.1.1994., str. 3.

                     (10)

                        Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009, SL L 321, 17.12.2018., str. 1.

                     (11)

                        Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (preinaka), kako je ispravljena u SL L 334, 27.12.2019., str. 164 i SL L 321, 17.12.2018., str. 36.

    ---documentbreak---

               EUROPSKA KOMISIJA
            Bruxelles, 7.6.2021.
            COM(2021) 274 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Zajedničkom odboru EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u

               PRILOG 1.

               ODLUKA ZAJEDNIČKOG ODBORA EGP-a

               br. […]

               od […]

               o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009
                  1
                treba se uključiti u Sporazum o EGP-u.

               (2)Da bi Sporazumu o EGP-u dobro funkcionirao, Protokol 37. uz Sporazum o EGP-u treba proširiti tako da uključuje Tijelo europskih regulatora za elektroničke komunikacije (BEREC) osnovano Uredbom (EU) 2018/1971.

               (3)Da bi se osigurala dosljedna provedba regulatornog okvira za elektroničke komunikacije u okviru područja primjene Sporazuma o EGP-u, nacionalna regulatorna tijela država EFTA-e u potpunosti će sudjelovati u radu Odbora regulatora BEREC-a, radnih skupina BEREC-a i upravnog odbora Ureda BEREC-a, osim što neće imati pravo glasa. Stajališta nacionalnih regulatornih tijela država EFTA-e zasebno će se zabilježiti kad BEREC izda mišljenje. Nadzorno tijelo EFTA-e u najvećoj će mogućoj mjeri uzeti u obzir mišljenja koja donese BEREC.

               (4)Prilog XI. Sporazumu o EGP-u i Protokol 37. uz Sporazum o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Prilog XI. Sporazumu o EGP-u mijenja se kako slijedi:

               1.
                     iza točke 5.czp (Provedbena odluka Komisije (EU) 2019/784) umeće se sljedeće:

               „5.czq 32018 R 1971: Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009 (SL L 321, 17.12.2018., str. 1.).

               Načini pridruživanja država EFTA-e u skladu s člankom 101. ovog Sporazuma:

               Nacionalna regulatorna tijela država EFTA-e s primarnom odgovornosti nadzora svakodnevnog funkcioniranja tržišta elektroničkih komunikacijskih mreža i usluga u potpunosti sudjeluju u radu Odbora regulatora BEREC-a, radnih skupina BEREC-a i upravnog odbora Ureda BEREC-a.

               Zastupljeni su na odgovarajućoj razini u skladu s odredbama Uredbe o BEREC-u.

               U tu svrhu nacionalna regulatorna tijela država EFTA-e imaju ista prava i obveze kao i nacionalna regulatorna tijela država članica EU-a, osim prava glasa. Članovi iz država EFTA-e ne mogu predsjedati Odborom regulatora ni upravnim odborom.

               BEREC i Ured BEREC-a prema potrebi pomažu Nadzornom tijelu EFTA-e i nacionalnim regulatornim tijelima država EFTA-e, ovisno o slučaju, u izvršavanju njihovih zadaća.

               Za potrebe ovog Sporazuma odredbe Uredbe sadržavaju sljedeće prilagodbe:

               (a) u članku 4.:

               i. u stavku 1. točki (a) prije riječi ‚i Komisiji’ umeću se riječi ‚, Nadzornom tijelu EFTA-e’;

               ii. u stavku 1. točki (e) prije riječi ‚ili Komisije’ umeću se riječi ‚, Nadzornog tijela EFTA-e’;

               iii. umeće se sljedeći stavak:

               ‚1.a BEREC zasebno bilježi stajališta nacionalnih regulatornih tijela država EFTA-e pri izdavanju mišljenja u skladu sa stavkom 1. točkom (c) podtočkama i. i ii.’;

               iv. u stavku 4., kad je riječ o državama EFTA-e, riječi ‚s relevantnim pravom Unije’ glase ‚sa Sporazumom o EGP-u’;

               v. u stavku 4. iza riječi ‚i Komisija’ umeću se riječi ‚ili, ovisno o slučaju, Nadzorno tijelo EFTA-e’;

               (b)u članku 7. stavku 4. iza riječi ‚Komisija’ umeću se riječi ‚i Nadzorno tijelo EFTA-e sudjeluj[u] [...] i zastupljen[i su] [...]’;

               (c)u članku 13. stavku 3.:

               i.iza riječi ‚BEREC-a’ umeću se riječi ‚, Nadzornog tijela EFTA-e’;

               ii.iza riječi ‚iz Komisije’ umeću se riječi ‚i Nadzornog tijela EFTA-e’;

               (d)u članku 15.:

               i.u stavku 1. na kraju prvog podstavka dodaje se sljedeća rečenica: ‚Predstavnik Nadzornog tijela EFTA-e sudjeluje u upravnom odboru bez prava glasa.’;

               ii.u stavku 2. iza riječi ‚Komisije’ umeću se riječi ‚i Nadzornog tijela EFTA-e’;

               (e)u članku 25. dodaje se sljedeći stavak:

               ‚5.
                     Države EFTA-e sudjeluju u doprinosu Unije iz stavka 3. točke (a). U tu svrhu, postupci utvrđeni u članku 82. stavku 1. točki (a) Sporazuma o EGP-u i Protokol 32. uz Sporazum o EGP-u primjenjuju se mutatis mutandis.’;

               (f)u članku 30. dodaju se sljedeći podstavci:

               ‚Odstupajući od članka 12. stavka 2. točke (a) i članka 82. stavka 3. točke (a) Uvjeta zaposlenja ostalih službenika Europske unije, državljani država EFTA-e koji uživaju sva građanska prava mogu se zaposliti na temelju ugovora s tijelom Agencije nadležnim za zapošljavanje.

               Odstupajući od članka 12. stavka 2. točke (e), članka 82. stavka 3. točke (e) i članka 85. stavka 3. Uvjeta zaposlenja ostalih službenika Europske unije, jezici iz članka 129. stavka 1. Sporazuma o EGP-u Ured smatra, u pogledu svojeg osoblja, jezicima Unije iz članka 55. stavka 1. Ugovora o Europskoj uniji.’;

               (g)u članku 34. dodaje se sljedeće:

               ‚Države EFTA-e Uredu BEREC-a dodjeljuju povlastice i imunitete istovrijedne onima u Protokolu o povlasticama i imunitetima Europske unije.’;

               (h)u članku 36. dodaje se sljedeći stavak:

               ‚4.
                     Za primjenu Uredbe na nacionalna regulatorna tijela država EFTA-e u pogledu dokumenata koje pripremi BEREC ili Ured BEREC-a primjenjuje se Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije.’;

               (i)u članku 40. stavku 2.:

               i. iza riječi ‚Komisija’ odnosno ‚Komisije’ umeću se riječi ‚, Nadzorno tijelo EFTA-e’ odnosno ,, Nadzornog tijela EFTA-e’;

               ii. kad je riječ o državama EFTA-e, riječi ‚s pravom Unije i nacionalnim pravom’ glase ‚sa Sporazumom o EGP-u i nacionalnim pravom’;

               (j)u članku 41. stavku 1. točki (a) iza riječi ‚Komisija’ umeću se riječi ‚, Nadzorno tijelo EFTA-e’ te u članku 41. stavku 1. točki (b) iza riječi ‚Komisije’ umeću se riječi ‚, Nadzornog tijela EFTA-e’.”;

               2.
                     u točki 5.ob (Uredba (EU) 2015/2120 Europskog parlamenta i Vijeća) dodaje se sljedeće:

               „, kako je izmijenjena:

               —32018 R 1971: Uredbom (EU) 2018/1971 Europskog parlamenta i Vijeća od 11. prosinca 2018. (SL L 321, 17.12.2018., str. 1.).”

               Članak 2.

               U Protokol 37. uz Sporazum o EGP-u dodaje se sljedeća točka:

               „41.Tijelo europskih regulatora za elektroničke komunikacije (BEREC) (Uredba (EU) 2018/1971 Europskog parlamenta i Vijeća).”

               Članak 3.

               Vjerodostojni su tekstovi Uredbe (EU) 2018/1971 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 4.

               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u
                  2*.

               Članak 5.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […]

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                  […]

                     (1)

                        SL L 321, 17.12.2018., str. 1.

                     (2)
                  *
                        [Ustavni zahtjevi nisu navedeni.] [Ustavni su zahtjevi navedeni.]

    ---documentbreak--- NA ---documentbreak---

               EUROPSKA KOMISIJA
            Bruxelles, 7.6.2021.
            COM(2021) 274 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Zajedničkom odboru EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. (koji sadrži popis predviđen člankom 101.) uz Sporazum o EGP-u

               PRILOG 2.

               ODLUKA ZAJEDNIČKOG ODBORA EGP-a

               br. […]

               od […]

               o izmjeni Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (preinaka)
                  1
               , kako je ispravljena u SL L 334, 27.12.2019., str. 164. i SL L 419, 11.12.2020., str. 36., treba se uključiti u Sporazum o EGP-u.

               (2)S učinkom od 21. prosinca 2020. Direktivom (EU) 2018/1972 stavljaju se izvan snage direktive 2002/19/EZ
                  2
               , 2002/20/EZ
                  3
               , 2002/21/EZ
                  4
                i 2002/22/EZ
                  5
                Europskog parlamenta i Vijeća, koje su uključene u Sporazum o EGP-u i koje se stoga trebaju isključiti iz Sporazuma o EGP-u s učinkom od 21. prosinca 2020.

               (3)Prilog XI. Sporazumu o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Prilog XI. Sporazumu o EGP-u mijenja se kako slijedi:

               1.
                     iza točke 5.czq (Uredba (EU) 2018/1971 Europskog parlamenta i Vijeća) umeće se sljedeće:

               „5.czr 32018 L 1972: Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (preinaka) (SL L 321, 17.12.2018., str. 36.), kako je ispravljena u SL L 334, 27.12.2019., str. 164 i SL L 419, 11.12.2020., str. 36.

               Za potrebe ovog Sporazuma odredbe Direktive sadržavaju sljedeće prilagodbe:

               (a)
                     upućivanja na pravo Unije, uključujući upućivanja na UFEU i njegove odredbe, smatraju se upućivanjima na Sporazum o EGP-u;

               (b)
                     u članku 28. stavku 4. dodaje se sljedeći podstavak:

               ,Nakon savjetovanja s nacionalnim regulatornim tijelima, Nadzorno tijelo EFTA-e može, uzimajući u najvećoj mogućoj mjeri u obzir mišljenje RSPG-a, donositi odluke upućene dotičnim državama EFTA-e.

               Ako Nadzorno tijelo EFTA-e ili Komisija namjerava donijeti odluku o problemu ili sporu koji utječe i na državu EFTA-e i na državu članicu EU-a, moraju surađivati radi dogovora o odlukama o rješavanju prekograničnih štetnih smetnji. Nadzorno tijelo EFTA-e i Komisija pritom u najvećoj mogućoj mjeri uzimaju u obzir mišljenje RSPG-a. Članak 109. Sporazuma o EGP-u primjenjuje se mutatis mutandis.’;

               (c)
                     u članku 31. stavku 2., kad je riječ o državama EFTA-e, riječi ,članka 267. UFEU-a’ glase ,članka 34. Sporazuma država EFTA-e o osnivanju Nadzornog tijela i suda’;

               (d)
                     u članku 65. stavku 1. dodaju se sljedeći podstavci:

                ,Nakon savjetovanja s nacionalnim regulatornim tijelima, Nadzorno tijelo EFTA-e može donositi odluke u kojima se određuju transnacionalna tržišta između dviju ili više država EFTA-e.

               Ako Nadzorno tijelo EFTA-e ili Komisija namjerava odrediti transnacionalno tržište koje utječe i na državu EFTA-e i na državu članicu EU-a, moraju surađivati radi dogovora o identičnim odlukama kojima se određuje to transnacionalno tržište. Članak 109. Sporazuma o EGP-u primjenjuje se mutatis mutandis.’;

               (e)kad je riječ o državama EFTA-e,

               i. u članku 100. stavku 1. riječi ,Povelja temeljnih prava Unije („Povelja”) i opća načela prava Unije’ glase ‚temeljna prava i opća načela Sporazuma o EGP-u’;

               ii.u članku 100. stavku 2. riječi ,prava i sloboda koje priznaje Povelja’ glase ,temeljnih prava’ te riječi ,člankom 52. stavkom 1. Povelje’ i riječi ,Poveljom’ glase ,temeljnim pravima’.”;

               2.
                     s učinkom od 21. prosinca 2020. u točku 5.cla (Odluka br. 243/2012/EU Europskog parlamenta i Vijeća) dodaje se sljedeće:

               „, kako je izmijenjena:

               —32018 L 1972: Direktivom (EU) 2018/1972 Europskog parlamenta i Vijeća od 11. prosinca 2018. (SL L 321, 17.12.2018., str. 36.).”;

               3.
                     tekstovi točaka 5.cj, 5.ck, 5.cl i 5.cm brišu se s učinkom od 21. prosinca 2020.

               Članak 2.

               Vjerodostojni su tekstovi Direktive (EU) 2018/1972, kako je ispravljena u SL L 334, 27.12.2019., str. 164. i SL L 419, 11.12.2020., str. 36., na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u
                  6*.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […]

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                  […]

                     (1)

                        SL L 321, 17.12.2018., str. 36.

                     (2)

                        SL L 108, 24.4.2002., str. 7.

                     (3)

                        SL L 108, 24.4.2002., str. 21.

                     (4)

                        SL L 108, 24.4.2002., str. 33.

                     (5)

                        SL L 108, 24.4.2002., str. 51.

                     (6)
                  *
                        [Ustavni zahtjevi nisu navedeni.] [Ustavni su zahtjevi navedeni.]


               EUROPSKA KOMISIJA
            Bruxelles, 26.7.2021.
            COM(2021) 418 final
            2021/0235(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru pisanog postupka sudionica Sporazuma o službeno podupiranim izvoznim kreditima u pogledu preispitivanja Sektorskog dogovora o projektima proizvodnje električne energije iz ugljena iz Priloga VI.

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje Komisija treba zauzeti u ime Europske unije u kontekstu preispitivanja Sektorskog dogovora o projektima proizvodnje električne energije iz ugljena, koji se naziva i Sektorski dogovor o ugljenu (eng. Coal-Fired Sector Understanding – „CFSU”) i nalazi u Prilogu VI. Sporazumu o službeno podupiranim izvoznim kreditima („Sporazum”).

               O ažuriranju CFSU-a raspravlja se na razini sudionica Sporazuma na temelju Prijedloga Europske unije podnesenog 21. travnja 2021. („Prijedlog”). S obzirom na to da su sve sudionice potpisnice Pariškog sporazuma, one se u Prijedlogu pozivaju da usklade Sporazum sa svojim zajedničkim klimatskim ciljevima tako da izmijene pravila CFSU-a kako bi se uklonila svaka mogućnost dodjele potpore u obliku službeno podupiranih izvoznih kredita i vezane pomoći za izvoz elektrana na ugljen i povezanih projekata u skladu s pravilima tog sporazuma.

               Budući da su pitanja povezana s klimom u središtu pozornosti, a posebno pitanje postupnog prestanka korištenja ugljena za proizvodnju električne energije, sudionice bi mogle postići dogovor o tom pitanju prije konferencije COP-26 u studenome 2021. Konkretno, predsjednik konferencije COP-26 poziva zemlje da se odmaknu od proizvodnje energije iz ugljena, a 21. svibnja 2021. države skupine G-7 obvezale su se da će do kraja 2021. prestati dodjeljivati nove izravne državne potpore međunarodnoj proizvodnji toplinske energije iz ugljena s nesmanjenim emisijama, među ostalim putem službene razvojne pomoći, financiranja izvoza, ulaganja te financijske potpore i potpore za promicanje trgovine. Kako bi Europska unija nastavila dokazivati svoje velike ambicije, ključno je da Unija bude spremna zauzeti stajalište o mogućem dogovoru o tom pitanju znatno prije konferencije COP-26, koja bi se trebala održati od 1. do 12. studenoga 2021.

               2.Kontekst prijedloga

               2.1.Sporazum o službeno podupiranim izvoznim kreditima

               Riječ je o džentlmenskom dogovoru između EU-a, SAD-a, Kanade, Japana, Koreje, Norveške, Švicarske, Australije, Novog Zelanda, Turske i Ujedinjene Kraljevine čija je svrha osigurati okvir za pravilnu upotrebu službeno podupiranih izvoznih kredita. U praksi to znači da se nastoje stvoriti ravnopravni tržišni uvjeti (tržišno natjecanje temeljeno na cijeni i kvaliteti izvezene robe i usluga, a ne na odobrenim financijskim uvjetima) te spriječiti subvencioniranje i narušavanje trgovine povezano sa službeno podupiranim izvoznim kreditima. Sporazum je stupio na snagu u travnju 1978. na neodređeno vrijeme i nije akt OECD-a, iako ima administrativnu podršku tajništva OECD-a
                  1
               .

               Sporazum se redovito ažurira kako bi se uzele u obzir promjene na financijskim tržištima i u području politike koje utječu na odobravanje službeno podupiranih izvoznih kredita. Sporazum je prenesen u pravo Unije Uredbom (EU) br. 1233/2011 Europskog parlamenta i Vijeća te je time postao pravno obvezujući u EU-u
                  2

                  3
               . Revizije uvjeta Sporazuma ugrađuju se u pravo EU-a delegiranim aktima donesenima na temelju članka 2. te uredbe.

               2.2.Sudionice Sporazuma o službeno podupiranim izvoznim kreditima

               Europska komisija zastupa Uniju na sastancima sudionica Sporazuma te u pisanim postupcima kojima sudionice Sporazuma donose odluke. Odluke o svim izmjenama Sporazuma donose se konsenzusom. Stajalište Unije donosi Vijeće, a države članice o njemu raspravljaju u okviru radne skupine Vijeća za izvozne kredite
                  4
               .

               2.3.Predviđeni akt sudionica CSFU-a

               Sudionice su prvotno postigle dogovor o CFSU-u 2016. kako bi potaknule izvoznike i kupce da se odmaknu od nisko učinkovitih elektrana na ugljen. CFSU se sastoji od horizontalnih uvjeta Sporazuma i sektorskih pravila. Omogućuje samo financiranje velikih elektrana (iznad 500 MW) s „ultra-superkritičnom tehnologijom” ili s niskim intenzitetom emisija (ispod 750 g CO2/kWh proizvedene električne energije), a financiranje manjih elektrana koje ne ispunjavaju standarde visoke učinkovitosti ograničava se na zemlje koje ispunjavaju uvjete za potporu Međunarodnog udruženja za razvoj.

               CFSU uključuje klauzulu o preispitivanju s ciljem daljnjeg jačanja njegovih uvjeta. U članku 6. točki (a) navodi se „Ovaj se sektorski dogovor preispituje najkasnije do 30. lipnja 2020. radi daljnjeg jačanja njegovih uvjeta u drugoj fazi, koja započinje najkasnije 1. siječnja 2021., s namjerom da se pridonese zajedničkom cilju suočavanja s klimatskim promjenama i nastavi s postupnim smanjenjem službene potpore za elektrane na ugljen, među ostalim radi smanjenja upotrebe manje učinkovitih elektrana na ugljen”. Osobito, u članku 6. točki (b) stoji: „Preispitivanjem se uzima u obzir sljedeće: 1. najnovija izvješća o klimi i posljedicama pridržavanja odluke da se globalno zatopljenje ograniči na ispod 2 °C u odnosu na predindustrijske razine”.

               Od donošenja CFSU-a 2016. bitne analize ukazale su na brzinu i opseg postupnog ukidanja proizvodnje toplinske energije iz ugljena koji su potrebni kako bi se zagrijavanje ograničilo na ispod 2 °C: scenariji su uglavnom dosljedni u pogledu potrebe za zatvaranjem gotovo svih elektrana na ugljen prije 2040. Međutim, u skladu s pravilima CFSU-a donesenima 2016. i dalje je moguća izravna i neizravna potpora za elektrane na ugljen. Stoga se javlja problem dosljednosti. Od 2020. Radna skupina Vijeća za izvozne kredite radi na prijedlogu za preispitivanje CFSU-a kako bi se taj problem riješio.

               3.Stajalište koje treba zauzeti u ime Unije

               Europska komisija podnijela je u ime Unije 21. travnja 2021. prijedlog za preispitivanje CFSU-a sudionicama Sporazuma, o kojem je prvotno raspravljala i koji je donijela radna skupina Vijeća za izvozne kredite. Prijedlogom se predviđa globalno postupno ukidanje financiranja izvoza za sektor proizvodnje električne energije iz ugljena. Konkretnije, poziva se na trenutačno ukidanje službeno podupiranih izvoznih kredita i vezane pomoći za:

               –izvoz novih elektrana na ugljen s nesmanjenim emisijama i njihovih dijelova,

               –isporuku opreme postojećim elektranama za proizvodnju električne energije iz ugljena, osim ako je svrha isporučene opreme smanjenje onečišćenja i ne uzrokuje produljenje vijeka upotrebe elektrane niti povećanje kapaciteta, i

               –izvoz roba i usluga povezanih s razvojem, izgradnjom ili širenjem rudarstva termalnog ugljena i s bilo kojim načinom prijevoza koji se prvenstveno koristi za prijenos termalnog ugljena.

               Ovim se Prijedlogom nastoji premostiti jaz između obveze sudionica da ispune dugoročne ciljeve Pariškog sporazuma i odredaba CFSU-a kojima se i dalje omogućuje podupiranje izvoza elektrana na ugljen i globalnog vrijednosnog lanca proizvodnje toplinske energije na ugljen. Prijedlog je u potpunosti u skladu s prioritetima politike Europske unije. Konkretno, Vijeće Europske unije u svojim je Zaključcima o klimatskoj i energetskoj diplomaciji 25. siječnja 2021. pozvalo na globalno postupno ukidanje subvencija za fosilna goriva štetnih za okoliš u jasnom vremenskom okviru te na odlučan i pravedan prijelaz prema klimatskoj neutralnosti u cijelom svijetu, uključujući postupno ukidanje ugljena s nesmanjenim emisijama u proizvodnji energije i, kao prvi korak, trenutačni prekid svakog financiranja nove infrastrukture za ugljen u trećim zemljama.

               Budući da je ključno da zajednica OECD-a za izvozne kredite na odgovarajući način prenese ciljeve klimatske politike u pravila Sporazuma i u praktične mjere, Europska unija će se na predstojećim sastancima zalagati za dogovor o tom postupnom ukidanju. I neke druge sudionice zasigurno će se zalagati za isto (uglavnom Ujedinjena Kraljevina, Kanada i Sjedinjene Američke Države), dok su neke (Koreja i Japan) ove godine najavile da će prekinuti potporu za međunarodnu proizvodnju toplinske energije iz ugljena s nesmanjenim emisijama. Ako pregovori urode plodom, sudionice bi se mogle pozvati da donesu izmjene CFSU-a, a možda i nekih članaka Sporazuma kako bi u obzir uzelo preispitivanje CFSU-a, na jednom od svojih idućih zasjedanja, po mogućnosti tijekom izvanrednog sastanka sudionica uoči konferencije COP-26 u rujnu ili listopadu 2021. U tom bi scenariju Europska unija trebala moći pravodobno zauzeti stajalište o preispitivanju CFSU-a.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  5
               .

               4.1.2.Primjena na ovaj predmet

               Predviđeni akt može presudno utjecati na sadržaj zakonodavstva EU-a, to jest na Uredbu (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ. To je zato što je u članku 2. te uredbe utvrđeno da „Komisija usvaja delegirane akte u skladu s člankom 3. radi izmjene Priloga II. kao posljedicu izmjena smjernica o kojima su se dogovorile sudionice Sporazuma.” To uključuje izmjene priloga Sporazumu.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na izvozne kredite, što je u području primjene zajedničke trgovinske politike. Stoga je postupovna pravna osnova za predloženu odluku članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               2021/0235 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru pisanog postupka sudionica Sporazuma o službeno podupiranim izvoznim kreditima u pogledu preispitivanja Sektorskog dogovora o projektima proizvodnje električne energije iz ugljena iz Priloga VI.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Smjernice navedene u Sporazumu o službeno podupiranim izvoznim kreditima („Sporazum”), uključujući Sektorski dogovor o projektima proizvodnje električne energije iz ugljena („CFSU”) iz njegova Priloga VI., prenesene su i stoga su postale pravno obvezujuće u Uniji na temelju Uredbe (EU) br. 1233/2011 Europskog parlamenta i Vijeća
                  6
               .

               (2)U skladu s člankom 6. CFSU-a, sudionice Sporazuma („sudionice”) trebale bi preispitati Sektorski dogovor radi daljnjeg jačanja njegovih uvjeta s namjerom da se pridonese zajedničkom cilju suočavanja s klimatskim promjenama i nastavi s postupnim smanjenjem službene potpore za elektrane na ugljen.

               (3)Predviđena odluka o preispitivanju CFSU-a trebala bi biti usklađena s međunarodnim obvezama Europske unije prema Pariškom sporazumom i s klimatskom politikom Unije.

               (4)Vijeće Europske unije u svojim je Zaključcima o klimatskoj i energetskoj diplomaciji 25. siječnja 2021. pozvalo na globalno postupno ukidanje subvencija za fosilna goriva štetnih za okoliš u jasnom vremenskom okviru te na odlučan i pravedan prijelaz prema klimatskoj neutralnosti u cijelom svijetu, uključujući postupno ukidanje ugljena s nesmanjenim emisijama u proizvodnji energije i, kao prvi korak, trenutačni prekid svakog financiranja nove infrastrukture za ugljen u trećim zemljama.

               (5)Primjereno je utvrditi stajalište koje treba zauzeti u ime Unije u pogledu preispitivanja Sektorskog dogovora o projektima proizvodnje električne energije iz ugljena jer će predviđena odluka sudionica Sporazuma biti obvezujuća za Uniju i moći će presudno utjecati na sadržaj zakonodavstva Unije na temelju članka 2. Uredbe (EU) br. 1233/2011,

               DONIJELO JE OVU ODLUKU:

               Članak 1.

               U Prilogu se utvrđuje stajalište koje treba zauzeti u ime Unije u pogled preispitivanja Sektorskog dogovora o projektima proizvodnje električne energije iz ugljena iz Priloga VI. Sporazumu o službeno podupiranim izvoznim kreditima.

               Članak 2.

               Predstavnici Unije mogu, bez daljnje odluke Vijeća, dogovoriti izmjene Priloga VI. Sporazumu o službeno podupiranim izvoznim kreditima koje su u skladu sa smjernicama iz Priloga.

               Članak 3.

               Ako se na sastanku sudionica ili prije njega iznesu novi prijedlozi u pogledu predmeta Priloga o kojima još ne postoji stajalište Unije, prije nego što se sudionice pozove na donošenje izmjene Sporazuma, stajalište Unije utvrđuje se koordinacijom Unije. U takvim slučajevima stajalište Unije treba biti u skladu s postojećim politikama i zakonodavstvom.

               Članak 4.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Kako je utvrđeno u članku 5. Konvencije OECD-a.

                     (2)

                        Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

                     (3)

                        Ranije verzije Sporazuma OECD-a već su odlukama Vijeća prenesene u pravo EU-a.

                     (4)

                        Odluka Vijeća o osnivanju Skupine za koordinaciju politike u području osiguranja kredita, kreditnih jamstava i financijskih kredita (SL 66, 27.10.1960., str. 1339.).

                     (5)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (6)

                        Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.) („Uredba (EU) br. 1233/2011”).

    ---documentbreak---

               EUROPSKA KOMISIJA
            Bruxelles, 26.7.2021.
            COM(2021) 418 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru pisanog postupka sudionica Sporazuma o službeno podupiranim izvoznim kreditima u pogledu preispitivanja Sektorskog dogovora o projektima proizvodnje električne energije iz ugljena iz Priloga VI.

               PRILOG

               PRIJEDLOG

               Stajalište je Europske unije da podupire:

               (1)trenutačno ukidanje službeno podupiranih izvoznih kredita i vezane pomoći za:

               (a)izvoz novih projekata proizvodnje električne energije iz ugljena ili njihovih dijelova.

               Projekti proizvodnje električne energije iz ugljena su cjelokupne elektrane ili njihovi dijelovi s pogonom na ugljen; sadržavaju sve komponente, opremu, materijale i usluge (uključujući osposobljavanje osoblja) koji su izravno potrebni za izgradnju i puštanje u pogon takvih elektrana;

               (b)isporuku opreme postojećim elektranama za proizvodnju električne energije iz ugljena, osim ako su ispunjeni svi sljedeći uvjeti:

               i.svrha je isporučene opreme smanjenje onečišćenja;

               ii.isporučena oprema ne uzrokuje produljenje vijeka upotrebe elektrane niti povećanje kapaciteta.

               (2)Trenutačno ukidanje službeno podupiranih izvoznih kredita i vezane pomoći za izvoz robe i usluga povezanih s:

               (a)razvojem, izgradnjom ili širenjem rudarstva termalnog ugljena. To uključuje istraživanje, vađenje i proizvodnju termalnog ugljena i s tim povezane infrastrukture.

               (b)Svi načini prijevoza (uključujući vrste prijevoza i povezanu infrastrukturu) koji se prvenstveno koriste za prijenos termalnog ugljena.

               Stavak 1. točke (a) i (b) ne primjenjuje se na projekte proizvodnje električne energije iz ugljena koji su obuhvaćeni područjem primjene i ispunjavaju uvjete iz Dodatka II. Sektorskom dogovoru o izvoznim kreditima za obnovljive izvore energije, ublažavanje klimatskih promjena i prilagodbu njima te vodne projekte) (Prilog IV.). Financijski uvjeti koji se primjenjuju na takve projekte utvrđeni su u Prilogu IV.

               Stavak 2. točke (a) i (b) primjenjuje se na sav izvoz robe i usluga obuhvaćen Sporazumom, uključujući izvoz obuhvaćen sektorskim dogovorima.

               Provedba ovog Prijedloga može dovesti do izmjena Sektorskog dogovora o projektima proizvodnje električne energije iz ugljena iz Priloga VI., kao i mogućih izmjena odredaba Sporazuma o službeno podupiranim izvoznim kreditima, osobito njegova članka 6.